b'\n_START_ARTICLE_\nOckhams ragekniv\n_START_PARAGRAPH_\nOckhams (Occams) ragekniv er i vore dage et universelt accepteret epistemologisk (erkendelsesfilosofisk) grundprincip som sk\xc3\xa6rer un\xc3\xb8dige elementer v\xc3\xa6k fra en forklaring, ogs\xc3\xa5 kaldet parsimoni-princippet. Udtrykket er opkaldt efter den engelske filosof, William af Ockham (ca. 1288-1347) forst\xc3\xa5s i dag som en formaning om at "blandt konkurrende hypoteser skal den hypotese som bygger p\xc3\xa5 f\xc3\xa6rrest antagelser foretr\xc3\xa6kkes". Den findes i flere formuleringer i Ockhams v\xc3\xa6rker p\xc3\xa5 Latin som Numquam ponenda est pluralitas sine necessitate ("flere ting skal aldrig antages uden n\xc3\xb8dvendighed"), eller Frustra fit per plura quod potest fieri per pauciora "det er nyttel\xc3\xb8st at g\xc3\xb8re med flere elementer det som kan g\xc3\xb8res med f\xc3\xa6rre". Ofte formuleres princippet som entia non sunt multiplicanda praeter necessitatem "man skal ikke un\xc3\xb8digt for\xc3\xb8ge antallet af elementer", men denne formulering er ikke Ockhams._NEWLINE_Ockhams forst\xc3\xa5else havde inspiration i Aristoteles (384\xe2\x80\x93322 fvt.) som f\xc3\xb8rst formulerede princippet i v\xc3\xa6rket Analytica posteriora. Han skrev at "Vi m\xc3\xa5 antage at alt andet lige er den demonstration at foretr\xc3\xa6kke som bygger p\xc3\xa5 f\xc3\xa6rre antagelser eller hypoteser". Ptolem\xc3\xa6us (c. 90 evt.\xe2\x80\x93 c. 168 evt.) brugte formuleringen, "Vi anser det for et godt princip at forklare f\xc3\xa6nomenerne ved den simplest mulige hypotese". _NEWLINE_Princippet er i dag et almindeligt anerkendt grundprincip inden for videnskabsteorien.'